
„Nu moare-un popor, 
Vândut de mişei pe parale” 
 
Se lasă un abur de dor peste munţi, 
Se-aude o lină cântare, 
Pe albe zăpezi trec călugări cărunţi 
Şi ochii lor ard de credinţă sub frunţi 
La Putna lui Ştefan cel Mare. 
 
Alunec încet peste dalele reci, 
Mă-nec într-o rugă amară, 
Dar duhu-i ce nu are moarte în veci, 
Şi nici poticnire prin capete seci, 
Mă-ntreabă ce este în ţară. 
 
Se zbate-ntrebarea pe-arzânde făclii, 
Mă reazem de cripta-mpărată, 
Mă reazem cu-o lume de suflete vii, 
Şi spun cu durerea iubirii dintâi 
Că ţara nu e ca odată. 
 
Că zimbru-i gonit din blazonul divin, 
Şi trage prin mirişte carul, 
Că fraţii de-o mamă aparte se ţin 
Şi sângele lor declarant e străin, 
Fiindcă e altul hotarul. 
 
Că după ce neamul a fost răzleţit, 
Şi limba o alta se face, 
Ei bine, dar verbul nu-i chip de robit, 
Că-atunci împotrivă lui Domnu-ai pornit, 
Că-n verb însuşi spiritual zace. 
 
Spun toate acestea tăcând încordat 
Şi sfinţii-i privesc cu mirare, 
Şi-n astă tăcere, măreţ, sacadat, 
Se-aude prin seară cum clopote bat 
La Putna lui Ştefan cel Mare. 
 
Prelung bat, şi aspru, şi tânguitor, 
Se varsă pe deal şi pe vale 
Şi-aşa ţi se pare, prin sunetul lor, 
Că Ştefan vesteşte: nu moare-un popor, 
Vândut de mişei pe parale. 
 
Popor ce de veacuri s-a statornicit 
Pe munţii, pe văile aceste, 
De ce a fost dus, ridicat, nimicit 
Cu nodul la gură şi laţul la gât? – 
Din simpla pricină că este. 
 
Popor de păstori, de plugari, de năieri 
Va fi pe aice şi mâine, 
Că cine-a trecut prin atâtea-ncercări, 
De drag pentru ţară, găsi-va puteri 
Să mănânce doar apă şi pâine. 
 
Bat clopote tare, de vuie-n Cuvânt 
Neînduplecată-ntrebare: 
Sunt două popoare cu acelaşi cuvânt? 
Un singur popor e cu-acelaşi mormânt – 
La Putna lui Ştefan cel Mare! 

